ΑΝΩΤΑΤΟ ΔΙΚΑΣΤΗΡΙΟ ΚΥΠΡΟΥ

ΠΡΩΤΟΒΑΘΜΙΑ ΔΙΚΑΙΟΔΟΣΙΑ

i-justice

Αρ. Αίτησης 128/2023

20 Οκτωβρίου 2023

[Χ. ΜΑΛΑΧΤΟΣ, Δ.]

ΑΝΑΦΟΡΙΚΑ ΜΕ ΤΟ ΑΡΘΡΟ 155.4 ΤΟΥ ΣΥΝΤΑΓΜΑΤΟΣ ΚΑΙ ΤΑ ΑΡΘΡΑ 3 ΚΑΙ 9 ΤΟΥ ΠΕΡΙ ΑΠΟΝΟΜΗΣ ΤΗΣ ΔΙΚΑΙΟΣΥΝΗΣ (ΠΟΙΚΙΛΑΙ ΔΙΑΤΑΞΕΙΣ) ΝΟΜΟΥ ΤΟΥ 1964

ΚΑΙ

ΑΝΑΦΟΡΙΚΑ ΜΕ ΤON ΠΕΡΙ ΑΝΩΤΑΤΟΥ ΔΙΚΑΣΤΗΡΙΟΥ (ΔΙΚΑΙΟΔΟΣΙΑ ΕΚΔΟΣΗΣ ΕΝΤΑΛΜΑΤΩΝ ΠΡΟΝΟΜΙΑΚΗΣ ΦΥΣΕΩΣ) ΔΙΑΔΙΚΑΣΤΙΚΟ ΚΑΝΟΝΙΣΜΟ ΤΟΥ 2018

ΚΑΙ

ΑΝΑΦΟΡΙΚΑ ΜΕ ΤΗΝ ΑΙΤΗΣΗ ΤΟΥ ΣΤΥΛΙΑΝΟΥ ΠΡΟΚΟΠΙΟΥ ΓΙΑ ΑΔΕΙΑ ΓΙΑ ΤΗΝ ΚΑΤΑΧΩΡΗΣΗ ΑΙΤΗΣΗΣ ΓΙΑ ΤΗΝ ΕΚΔΟΣΗ ΕΝΤΑΛΜΑΤΟΣ MANDAMUS

ΚΑΙ

ΑΝΑΦΟΡΙΚΑ ΜΕ ΤΗΝ ΠΑΡΑΛΕΙΨΗ ΚΑΙ/Ή ΑΡΝΗΣΗ ΤΟΥ ΕΦΟΡΟΥ ΕΤΑΙΡΕΙΩΝ ΝΑ ΕΚΤΕΛΕΣΕΙ ΤΑ ΚΑΘΗΚΟΝΤΑ ΚΑΙ ΤΙΣ ΕΞΟΥΣΙΕΣ ΤΟΥ ΣΥΜΦΩΝΑ ΜΕ ΤΟ ΑΡΘΡΟ 192(4) ΤΟΥ ΠΕΡΙ ΕΤΑΙΡΕΙΩΝ ΝΟΜΟΥ ΚΕΦ.113

\_\_\_\_\_\_\_\_\_\_\_\_\_\_\_\_\_\_\_\_

*Π. Χριστοδούλου (κα) και Μ. Βασιλείου (κα)* *για Γιώργος Ζ. Γεωργίου & Συνεργάτες Δ.Ε.Π.Ε.*, για τον Αιτητή.

 **Α Π Ο Φ Α Σ Η**

**(Δοθείσα Αυθημερόν)**

 **ΜΑΛΑΧΤΟΣ, Δ.**: Με την παρούσα αίτηση, ο Αιτητής ζητά άδεια για την καταχώριση αίτησης με κλήση για την έκδοση προνομιακού εντάλματος mandamus, που να διατάσσει τον Έφορο Εταιρειών να προβεί στην εγγραφή της παραίτησης του από τη θέση του διευθυντή της εταιρείας Veles International Ltd, η Εταιρεία, που του κοινοποιήθηκε μέσω του εντύπου ΗΕ4.

Την 19.6.2023, η Εταιρεία υπέβαλε στον Έφορο έντυπο ΗΕ4 με το οποίο του κοινοποιείτο η πιο πάνω αλλαγή, όμως ο Έφορος δεν ενήργησε. Ο ίδιος ο Αιτητής, μέσω των δικηγόρων του, απέστειλε επιστολή ημερ.13.9.2023 προς τον Έφορο για να προβεί στην αλλαγή, στην οποία ο Έφορος απάντησε ότι ανέμενε σχετική απόφαση και οδηγίες από το Γενικό Διευθυντή του Υπουργείου Οικονομικών.

Είναι η θέση του Αιτητή ότι το ***Άρθρο 192*** του ***περί Εταιρειών Νόμου, Κεφ.113***,εναποθέτει υποχρέωση στον Έφορο να προχωρήσει στην καταγραφή των αλλαγών που του κοινοποιούνται. Δεν νομιμοποιείται να ζητά οδηγίες από όργανο που δεν είναι αρμόδιο και επομένως η απάντηση του συνιστά άρνηση να εκτελέσει την υποχρέωση που του εναποθέτει ο Νόμος.

 Η χορήγηση άδειας για καταχώρηση αίτησης για την έκδοση εντάλματος mandamus ανάγεται στη διακριτική ευχέρεια του Δικαστηρίου. Προϋπόθεση είναι να καταδειχθεί από τον αιτητή ότι υπάρχει εκ πρώτης όψεως συζητήσιμη υπόθεση (***Ανθίμου (1991) 1 Α.Α.Δ. 41***, 46). Περαιτέρω, ο αιτητής πρέπει να έχει δικαίωμα να ζητήσει την εκτέλεση του συγκεκριμένου καθήκοντος και να έχει, προτού αποταθεί στο Δικαστήριο για άδεια, αιτηθεί από το δημόσιο όργανο την εκτέλεση του καθήκοντος και το δημόσιο όργανο να έχει αρνηθεί να συμμορφωθεί (***Χριστοδούλου άλλως Ρόπας* *(2008) 1(Α) Α.Α.Δ. 43***, 47).

 Διάταγμα mandamus μπορεί να εκδοθεί και εναντίον μη δικαστικής αρχής, νοουμένου ότι το επιδιωκόμενο προς εκτέλεση καθήκον εμπίπτει στο ιδιωτικό δίκαιο (***Republic v M.D.M. Estate (1982) 3 C.L.R. 642***, 651 και ***In re Moschatos (1985) 1 C.L.R. 381***, 385).

 Προκύπτει ότι εκ πρώτης όψεως πληρούνται όλες οι προϋποθέσεις για να χορηγηθεί η άδεια. Παρέχεται, συνεπώς, άδεια στον Αιτητή να καταχωρήσει αίτηση με κλήση για την έκδοση προνοµιακού εντάλµατος mandamus για τους λόγους που αναφέρονται στην Έκθεση.

 Η αίτηση να καταχωριστεί μέσα σε επτά ημέρες και να επιδοθεί στον Καθ’ ου η Αίτηση τουλάχιστο τέσσερις ημέρες πριν τη δικάσιμο. Εφόσον η αίτηση καταχωριστεί ως ανωτέρω, ο Πρωτοκολλητής να την ορίσει την 6.11.2023 και ώρα 09:00. Τα έξοδα της παρούσας Αίτησης θα είναι έξοδα στην πορεία της αίτησης με κλήση.

 Χ. Μαλαχτός, Δ.